Бабруйская вучэльня алімпійскага рэзэрву

Бабру́йская дзяржа́ўная вучэ́льня алімпі́йскага рэзэ́рву (БДВАР, наркам. Бабруйскае вучылішча алімпійскага рэзерву) — сярэдняя спэцыяльная навучальная ўстанова Беларусі, створаная ў 1989 годзе ў Бабруйску (Магілёўская вобласьць) на аснове спартовай школы-інтэрнату для падрыхтоўкі спартовых трэнэраў. Прымае навучэнцаў зь 7-й клясы агульнаадукацыйнай школы. Тэрмін дзённага навучаньня складае 7 гадоў. Шматкорпусны будынак вучэльні месьціцца ў гістарычным цэнтры Бабруйска па вуліцы Пушкіна, д. 207. Знаходзіцца ў суседнім квартале на ўсход ад стадыёну «Спартак». У вучэльні ёсьць залі боксу, цяжкай атлетыкі і барацьбы, тыр для стральбы з лука, 2 бегавыя дарожкі, сэктары для кіданьня дыску і штурханьня ядра, пляцоўка для міні-футболу. У будынку вучэльні месьціцца інтэрнат. За межамі вучэльні знаходзяцца базы весьляроў і плыўцоў. У 2013 годзе ажыцьцяўлялі прыём спартоўцаў, якія мелі прынамсі 1-ы разрад. Гадавыя выдаткі на навучэнца складалі $3000. Кожны 3-і навучэнец быў удзельнікам зборнай Беларусі ў сваім відзе спорту. Іншагароднім абітурыентам ладзілі выпрабаваньне цягам 2 месяцаў. На выязныя зборы дапускалі пры выкананьні заданьняў школьнага навучаньня. БДВАР займала 3-е месца сярод вучэльняў алімпійскага рэзэрву Беларусі па ліку падрыхтаваных прызэраў Алімпійскіх гульняў ХХІ стагодзьдзя. У 2012 годзе алімпійскія чэмпіёны па веславаньні Аляксандар і Андрэй Багдановічы, якія былі выпускнікамі вучэльні, пералічылі БДВАР 75 млн рублёў ($9000) па праграме «Алімпійскі выбар». Выпускнікі Аляксандар Жукоўскі — срэбны прызэр першынства сьвету па веславаньні на каноэ (2001) на 1000 м у чацьвёрцы Андрэй Арамнаў — чэмпіён сьвету (2007) і алімпійскі чэмпіён (2008) па цяжкай атлетыцы ў вазе да 105 кг Павал Лыжын — срэбны прызэр першынства Эўропы па штурханьні ядра (2007) Аляксандар Багдановіч — алімпійскі чэмпіён (2008) па веславаньні на каноэ на 1000 м у пары і чэмпіён сьвету (2009) на 200 м у чацьвёрцы Андрэй Багдановіч — алімпійскі чэмпіён (2008) па веславаньні на каноэ на 1000 м у пары Ванэса Каладзінская — чэмпіёнка сьвету па барацьбе ў вазе да 48 кг (2012) і да 53 кг (2017) Максім Пятроў — 2-кратны бронзавы прызэр першынства сьвету па вясьлярстве на каноэ (2015, 2017) Дар’я Навумава — срэбная алімпійская прызэрка (2016) па цяжкай атлетыцы ў вазе да 75 кг і срэбная прызэрка першынства сьвету (2018) ў вазе да 81 кг Крыніцы Вонкавыя спасылкі Кантакты (рас.) // Бабруйская дзяржаўная вучэльня алімпійскага рэзэрву, 2018 г. Праверана 16 сьнежня 2018 г.